**Numai atunci**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Silviei şi lui Anatol Chiriac

Vine într-o zi

Somnul

Ca răsuflarea caldă

A fiarei care

Ne-adulmecă urmele.

Vine iedera lui

Acoperind crucea

Trupului nostru.

Cât ai muri într-un cântec

Trece şi ziua,

Asfinte soarele.

Doamne,

Şi încă mi-e jilavă gura

De laptele mamei.

Sărim direct din prima

Taină-a naşterii

În ultima şi mai ascunsă.

La mijloc nu se află decât

Iluzia unui cântec superb.

Vom deveni o trestie

Plină cu melci. Poate că

Numai atunci

Rosti-vom cântecul râvnit.

Să cânţi nemărginirii,

Singurătăţii ei

Ce fericire!

\* \* \*

Lui Anatol Ciocanu

Nu este fereastră în casă,

Nu este icoană

La care n-ar fi plâns

Ochii tăi, mamă.

Da, întâi este frumoasă mamă,

Pe urma femeia.

\* \* \*

Lui Ion Ciocanu

Fericit cel care s-a şters

De steaua din frunte

Ca de scuipatul dracului!

Fericit cel care

Şi-a alipit sufletul

De steaua din cer

Ca de focul din vatră!

Fericit cel care a găsit drumul!

\* \* \*

Lui Victor Ciutac

Îţi aminteşti?

Copii pe valea Prutului,

Ne aplecam bucuroşi deasupra

Desimii de buchii ruseşti.

„Sunt surorile voastre”,

Aşa ne învăţa minciuna.

Noi nu vedeam atunci

Asemănarea lor

Cu sângeroşii ghimpi

Ai sârmei grănicereşti.